REGULAMENTUL (CE) NR. 631/2007 AL CONSILIULUI
din 7 iunie 2007
de modificare a Regulamentului (CE) nr. 147/2003 privind anumite măsuri restrictive referitoare la Somalia
CONSILIUL UNIUNII EUROPENE,
având în vedere Tratatul de instituire a Comunității Europene, în special articolele 60 și 301,
având în vedere Poziția comună 2007/391/PESC din 7 iunie 2007 a Consiliului de modificare a Poziției comune 2002/960/PESC privind anumite măsuri restrictive împotriva Somaliei (1),
având în vedere propunerea Comisiei,
întrucât:
(1)
Poziția comună 2002/960/PESC prevede un embargo asupra exportului de armament, muniții și echipament militar în Somalia și interzice furnizarea în Somalia de asistență tehnică, financiară și de altă natură și de servicii de formare legate de activitățile militare. Interdicția furnizării de asistență tehnică și financiară legată de activitățile militare a fost pusă în aplicare prin Regulamentul (CE) nr. 147/2003 (2).
(2)
La 20 februarie 2007, Consiliul de Securitate al Organizației Națiunilor Unite a adoptat Rezoluția 1744 (2007) [denumită în continuare „UNSCR 1744 (2007)”], introducând, inter alia, derogări suplimentare de la aceste măsuri restrictive pentru furnizarea de armament și echipament militar, de asistență tehnică și formare tehnică și finanțarea și furnizarea de asistență financiară, destinate exclusiv sprijinirii sau folosinței misiunii Uniunii Africane în Somalia (AMISOM), prevăzute la alineatul (4) din UNSCR 1744 (2007), precum și pentru furnizarea de armament și echipament militar și furnizarea directă sau indirectă de asistență tehnică, cu scopul unic de a ajuta la dezvoltarea instituțiilor din domeniul securității în Somalia, în conformitate cu procesul politic prevăzut în Carta federală de tranziție a Somaliei, conform alineatelor (1), (2) și (3) din UNSCR 1744 (2007).
(3)
Poziția comună 2007/391/PESC a modificat Poziția comună 2002/960/PESC pentru a aduce derogările de la măsurile restrictive în conformitate cu UNSCR 1744 (2007). Regulamentul (CE) nr. 147/2003 ar trebui modificat în mod corespunzător,
ADOPTĂ PREZENTUL REGULAMENT:
Articolul 1
Regulamentul (CE) nr. 147/2003 se modifică după cum urmează:
1.
Se introduce următorul articol 2a:
„Articolul 2a
Prin derogare de la articolul 1, în statele membre în care își are sediul furnizorul de servicii, autoritatea competentă, astfel cum este indicată în website-urile prevăzute în anexă, poate să autorizeze, în condițiile pe care le consideră oportune:
(a)
finanțarea, furnizarea de asistență financiară și tehnică, furnizarea de asistență și de servicii de formare legate de activitățile militare, în cazul în care stabilește că finanțarea, asistența sau formarea sunt destinate exclusiv sprijinirii sau utilizării în cadrul misiunii AMISOM la care se face referire la alineatul (4) din Rezoluția Consiliului de Securitate al Organizației Națiunilor Unite 1744 (2007);
(b)
furnizarea de asistență tehnică, de asistență sau activități de formare legate de activitățile militare, în cazul în care se îndeplinesc următoarele condiții:
(i)
autoritatea competentă în cauză a stabilit că asistența sau formarea respectivă are scopul unic de a ajuta la dezvoltarea instituțiilor din domeniul securității, în conformitate cu procesul politic prevăzut la alineatele (1), (2) și (3) din Rezoluția 1744 (2007); și
(ii)
statul membru în cauză a notificat comitetul înființat prin alineatul (11) din Rezoluția 751 (1992) a Consiliului de Securitate al Organizației Națiunilor Unite cu privire la constatarea că respectiva asistență sau formare este destinată exclusiv sprijinului pentru dezvoltarea instituțiilor din domeniul securității, în conformitate cu procesul politic prevăzut la alineatele (1), (2) și (3) din UNSCR 1744 (2007), și cu privire la intenția sa de a acorda o autorizație, iar comitetul nu a formulat obiecții față de acest demers în termen de cinci zile lucrătoare de la data notificării.”
2.
Se introduce următorul articol 6a:
„Articolul 6a
Comisia va modifica anexa pe baza informațiilor furnizate de către statele membre.”
3.
Se introduce următorul articol 7a:
„Articolul 7a
(1) Statele membre desemnează autoritățile competente menționate în prezentul regulament și le identifică în cadrul sau prin intermediul website-urilor enumerate în anexă.
(2) După intrarea în vigoare a prezentului regulament, statele membre notifică fără întârziere Comisia cu privire la autoritățile lor competente, precum și cu privire la toate modificările ulterioare.”
4.
Textul din anexa la prezentul regulament se adaugă ca anexă.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxembourg, 7 iunie 2007.